CELEX: 32013R0055
Language: lt
Date: 2012-12-17 00:00:00
Title: 2012 m. gruodžio 17 d. Tarybos reglamentas (ES) Nr. 55/2013 dėl Europos Parlamento ir Tarybos reglamento (ES) Nr. 1214/2011 dėl profesionalaus tarpvalstybinio grynųjų eurų vežimo kelių transportu iš vienos euro zonos valstybės narės į kitą taikymo srities išplėtimo

24.1.2013   
            
            
               LT
            
            
               Europos Sąjungos oficialusis leidinys
            
            
               L 21/1
            
         
      TARYBOS REGLAMENTAS (ES) Nr. 55/2013
   2012 m. gruodžio 17 d.
   dėl Europos Parlamento ir Tarybos reglamento (ES) Nr. 1214/2011 dėl profesionalaus tarpvalstybinio grynųjų eurų vežimo kelių transportu iš vienos euro zonos valstybės narės į kitą taikymo srities išplėtimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 352 straipsnį,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   perdavus įstatymo galią turinčio teisės akto projektą nacionaliniams parlamentams,
   atsižvelgdama į Europos centrinio banko nuomonę (1),
   laikydamasi specialios teisėkūros procedūros,
   kadangi:
   
               (1)
            
            
               Europos Parlamento ir Tarybos reglamentu (ES) Nr. 1214/2011 (2) siekiama sudaryti palankesnes sąlygas tarpvalstybiniam grynųjų eurų vežimui tarp valstybių narių. Tačiau tas reglamentas taikomas tik tų valstybių narių teritorijoms, kurios įsivedė eurą kaip savo vieningą valiutą;
            
         
               (2)
            
            
               rengiantis valstybei narei įsivesti eurą, atsiranda grynųjų eurų vežimo iš esamų valstybių narių euro zonos paslaugų poreikis, nes įsivedimui reikalingi euro banknotai paprastai atvežami iš euro zonoje esančių saugyklų, o euro monetos visiškai arba iš dalies kalamos užsienyje;
            
         
               (3)
            
            
               todėl Reglamentas (ES) Nr. 1214/2011 taip pat turi būti taikomas valstybėms narėms, kurios rengiasi įsivesti eurą. Jis turėtų būti taikomas nuo Tarybos sprendimo dėl atitinkamų valstybių narių dalyvavimo euro zonoje apribojimo panaikinimo priėmimo dienos;
            
         
               (4)
            
            
               kadangi šio reglamento tikslo, t. y. sudaryti palankesnes sąlygas profesionaliam tarpvalstybiniam grynųjų eurų vežimui kelių transportu iš dabartinių euro zonos valstybių narių į valstybių narių, kurios ketina netrukus įsivesti eurą, teritoriją, valstybės narės negali deramai pasiekti dėl labai detalių ir skirtingų šios srities nacionalinių reguliavimo sistemų ir kadangi dėl veiksmų masto ir poveikio to tikslo būtų geriau siekti Sąjungos lygiu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 1214/2011 taikomas euro dar neįsivedusių valstybių narių teritorijoje nuo Tarybos sprendimo dėl atitinkamų valstybių narių dalyvavimo euro zonoje apribojimo panaikinimo, priimamo vadovaujantis Sutarties dėl Europos Sąjungos veikimo 140 straipsnio 2 dalimi, priėmimo dienos.
   2 straipsnis
   Šis reglamentas įsigalioja praėjus dvylikai mėnesių po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 17 d.
      
         
            Tarybos vardu
         
         
            Pirmininkas
         
         S. ALETRARIS
         
      
   
   
      (1)  2010 m. spalio 5 d. nuomonė (OL C 278, 2010 10 15, p. 1).
   
      (2)  OL L 316, 2011 11 29, p. 1.